**СТАНОВИЩЕ**

**от проф.д-р Светла Къртева-Данчева**

**относно дисертационния труд на Светослава Пейчева-Пенчева тема:**

**“Шаманизмът в корейските традиционни изкуства**

**(танци, театър с маски и народни игри)”**

**за придобиване на образователната и научна степен “Доктор”**

Корейският шаманизъм е предмет на много изследвания, различни по своя характер и цели. Чрез проучване на шаманските ритуали учените-литературоведи са възстановили неизвестни области в корейската литература, а историците са достигнали до особеностите на древните общества чрез анализ на редица факти от шаманизма. През 60-те години на ХХ век шаманизмът започва да се разглежда като уникален ключ за интерпретиране на традиционната корейска култура. Публикуваните в тази област изследвания обаче в голяма степен са фрагментарни и имат дескриптивен характер.

Представеният за обсъждане дисертационен труд за първи път в кореистиката си поставя за цел да изследва влиянието на корейските шамански практики в три специфични за корейската култура традиционни изкуства - танци, театър с маски и народни игри. Авторът на дисертацията Светослава Пенчева се е заела с трудната задача да проучи връзката между шаманизма и тези три традиционни изкуства в Корея не само за да разкрие в дълбочина шаманските елементи в тях, но и за да очертае уникалния характер на корейската култура, което прави избора на темата много основателен и удачен.

Дисертационният труд се състои от увод, три глави, заключение, библиография, четири приложения и списък с илюстрации, с общ обем 214 стр.

В увода подробно и обосновано е изяснена актуалността на темата, прецизно и точно са представени предмета и целта на изследването. Определени са и задачите, които следва да бъдат решени за постигане на тази цел, подробно е разяснена и методологията, която е подбрана удачно за такова проучване. Светослава Пенчева прави обстоен преглед на изворовия материал и на състоянието на изследванията върху корейските изкуства, като правилно констатира, че в тях „връзката между шаманизма и традиционните изкуства почти не е засегната”(стр.8). Авторката компетентно обосновава и избора на точно тези три традиционни изкуства за обект на своето изследване.

В първата глава Светослава Пенчева се спира на особеностите на корейския шаманизъм, като представя и неговото историческо развитие през отделните исторически периоди. Разгледан е подробно сложният пантеон от божества и духове, ролята на отделните категории служители на култа - шаманите и техните функции. Прави се съпоставка и се посочват приликите и разликите между отделните видове шамани. След обстоен преглед на шаманските ритуали кут, авторът на дисертацията разглежда задълбочено тяхната роля в историята на корейските изкуства и занаяти. Светослава Пенчева убедително доказва, че в основата на кут са залегнали някои традиционни изкуства. Посочва се важната роля на шаманските атрибути, костюми и танци при изпълнение на ритуалите кут, като се аргументира и твърдението, че кут не е само ритуал, а също така е и своебразно представление с характерни за него елементи-музика, песни и танци. Като принос може да се посочи направената съпоставка между шаманските ритуали от различни части на Корейския полуостров.

Във втората глава на дисертацията Светослава Пенчева проследява развитието и особеностите на традиционните корейски танци под влияние на различни фактори – религиозни и социални. Авторката убедително доказва, че корейският танц първоначално се е зародил от древните шамански вярвания и се е изпълнявал като ритуал. Тя разглежда подробно неговата трансформация от сакрално действие към сценично изкуство през различните исторически епохи, което може да се счита и за принос на дисертационния труд. Предложеното от Светослава Пенчева тълкуване на стенописа от Гробницата на Танцьорите (стр 53-54) добре аргументира твърдението, че на него е изобразен погребален шамански ритуал, което също е принос на нейното изследване. Въз основа на задълбочено проучване дисертантката откроява редица шамански мотиви и влияния в голяма част от разглежданите традиционни корейски танци.

Третата глава е посветена на театралните представления с маски и на народните игри. Светослава Пенчева правилно подхожда към проучването на въпроса, като представя подробно първо особеностите на маските в детайли, което улеснява откриването на шаманските елементи в разглежданите жанрове. Функциите на маските са разгледани през призмата на отделните исторически епохи и убедително е доказано, че в корейския театър маската отразява конкретни представи за света. В направеното проучване върху корейските народни игри Светослава Пенчева се опира много удачно но изследването на Йохан Хьойзинха „Хомо луденс”. Акцентът е върху четири популярни корейски народни игри, в които авторката открива подготвителни ритуали, част от които са свързани с шаманските практики. Като принос за изследването може да се посочи и частта, в която се разглежда влиянието на шаманизма върху игри, включващи театър с маски. Светослава Пенчева откроява убедително редица шамански елементи и практики в корейските народни игри и танци с маски.

Обобщенията, които са направени в края на всяка глава, са обосновани и логични и систематизират резултатите, до които достига авторката на дисертацията.

В заключението докторант Светослава Пенчева представя прецизно и точно формулирани изводи от извършения анализ, с което доказва постигането на посочената в увода цел.

Приложенията в края на дисертацията също имат приносен характер. За първи път в българската кореистика са представени обособено функциите на най-важните ритуали кут, на божествата от шаманския пантеон, описани са игрите с маски и народните игри. Тези приложения биха улеснили много студентите в процеса на обучението им по отделни дисциплини, свързани с различни аспекти на традиционната корейска култура. Снимковият материал в частта „Изображения” убедително илюстрира описанията на част от шаманските елементи и действия, за които става дума в изложението .

В дисертацията е използван богат библиографски материал, цитирани са трудове на корейски, западноевропейски и български учени.

В текста на изследването мненията на авторите са цитирани точно и коректно.

По темата на това изследване докторант Светослава Пенчева има 7 публикации, които разглеждат основни проблеми, залегнали в представения за обсъждане дисертационен труд.

Авторефератът е направен съгласно всички изисквания и отразява правилно основните положения – цели, задачи и методология, както и научния принос на дисертацията.

Въз основа на посочените достойнства на представения за рецензиране научен труд имам основание да предложа на почитаемото Научно жури да присъди на Светослава Наскова Пейчева-Пенчева научната и образователна степен „доктор”.

